CELEX: 32010D0738
Language: mt
Date: 2010-12-02 00:00:00
Title: 2010/738/UE: Deċiżjoni tal-Kummissjoni tat- 2 ta’ Diċembru 2010 li tistabbilixxi l-klassijiet tal-kapaċità ta’ reazzjoni għan-nar ta’ ċerti prodotti għall-bini fir-rigward ta’ forom tal-ġibs mill-ġibsum fibruż (notifikata bid-dokument numru C(2010) 392)  Test b’relevanza għaż-ŻEE

3.12.2010   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 317/42
            
         DEĊIŻJONI TAL-KUMMISSJONI
   tat-2 ta’ Diċembru 2010
   li tistabbilixxi l-klassijiet tal-kapaċità ta’ reazzjoni għan-nar ta’ ċerti prodotti għall-bini fir-rigward ta’ forom tal-ġibs mill-ġibsum fibruż
   (notifikata bid-dokument numru C(2010) 392)
   (Test b’relevanza għaż-ŻEE)
   (2010/738/UE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament dwar l-Unjoni Ewropea,
   Wara li kkunsidrat id-Direttiva tal-Kunsill 89/106/KEE tal-21 ta’ Diċembru 1988, dwar l-approssimazzjoni ta’ liġijiet, regolamenti u dispożizzjonijiet amministrattivi tal-Istati Membri dwar il-prodotti għall-bini (1), u b’mod partikolari l-Artikolu 20(2)(a) tagħha,
   Wara li kkonsultat il-Kumitat Permanenti dwar il-Kostruzzjoni,
   Billi:
   
               (1)
            
            
               Id-Direttiva 89/106/KEE tipprevedi li biex jiġu kkunsidrati livelli differenti ta’ ħarsien għax-xogħlijiet ta’ bini fuq livell nazzjonali, reġjonali jew lokali, jista’ jkun meħtieġ li jiġu stabbiliti fid-dokumenti interpretattivi, klassijiet li jikkorrispondu mar-reżistenza tal-prodotti fir-rigward ta’ kull rekwiżit essenzjali. Dawn id-dokumenti ġew ippubblikati bħala l-“Komunikazzjoni tal-Kummissjoni fir-rigward tad-dokumenti interpretattivi tad-Direttiva 89/106/KEE” (2).
            
         
               (2)
            
            
               Fir-rigward tar-rekwiżit essenzjali ta’ sigurtà f’każ ta’ nar, id-dokument interpretattiv Nru 2 jelenka numru ta’ miżuri interrelatati li flimkien jagħtu definizzjoni tal-istrateġija ta’ sigurtà kontra n-nar li ser tiġi żviluppata b’modi differenti fl-Istati Membri.
            
         
               (3)
            
            
               Id-dokument interpretattiv Nru 2 jidentifika waħda minn dawk il-miżuri bħala l-limitazzjoni tal-bidu u tal-firxa tan-nar u d-duħħan f’żona partikolari billi jiġi limitat il-potenzjal tal-prodotti tal-bini li jikkontribwixxu għall-iżvilupp sħiħ tan-nirien.
            
         
               (4)
            
            
               Il-livell ta’ din il-limitazzjoni jista’ jiġi espress biss f’termini tal-livelli differenti ta’ reazzjoni għan-nar tal-prodotti fl-applikazzjoni aħħarija tagħhom.
            
         
               (5)
            
            
               Għal soluzzjoni armonizzata, ġiet adottata sistema ta’ klassijiet bid-Deċiżjoni tal-Kummissjoni 2000/147/KE tat-8 ta’ Frar 2000 li timplementa d-Direttiva tal-Kunsill 89/106/KEE fir-rigward tal-klassifikazzjoni tar-reazzjoni għan-nar tal-prodotti tal-bini (3).
            
         
               (6)
            
            
               Fil-każ tal-forom tal-ġibs mill-ġibsum fibruż jeħtieġ li tintuża l-klassifikazzjoni stabbilita fid-Deċiżjoni 2000/147/KE.
            
         
               (7)
            
            
               Il-prestazzjoni tar-reazzjoni għan-nirien ta’ ħafna mill-prodotti u/jew materjali għall-bini, skont il-klassifikazzjoni stipulata fid-Deċiżjoni 2000/147/KE, hija stabbilita sewwa u magħrufa biżżejjed mir-regolaturi tan-nirien fl-Istati Membri, tant li ma jeħtieġu l-ebda testijiet għal din il-karatteristika partikolari ta’ prestazzjoni,
            
         ADOTTAT DIN ID-DEĊIŻJONI:
   Artikolu 1
   Il-prodotti u/jew il-materjali għall-kostruzzjoni li jissodisfaw ir-rekwiżiti kollha tal-karatteristika tal-kapaċità “reazzjoni għan-nar” mingħajr ħtieġa ta’ aktar testijiet huma elenkati fl-Anness.
   Artikolu 2
   Il-klassijiet speċifiċi li għandhom jiġu applikati għal prodotti u/jew materjali differenti għall-bini, skont il-klassifikazzjoni tar-reazzjonijiet għan-nirien adottata fid-Deċiżjoni 2000/147/KE, huma stipulati fl-Anness ma’ din id-Deċiżjoni.
   Artikolu 3
   Il-prodotti għandhom jiġu kkunsidrati f’rabta mal-applikazzjoni tal-użu aħħari tagħhom, fejn rilevanti.
   Artikolu 4
   Din id-Deċiżjoni hija indirizzata lill-Istati Membri.
   
      Magħmul fi Brussell, it-2 ta’ Diċembru 2010.
      
         
            Għall-Kummissjoni
         
         Antonio TAJANI
         
            Viċi-President
         
      
   
   
      (1)  ĠU L 40, 11.2.1989, p. 12.
   
      (2)  ĠU C 62, 28.2.1994, p. 1.
   
      (3)  ĠU L 50, 23.2.2000, p. 14.
   
      ANNESS
      It-tabella stabbilita f’dan l-Anness telenka prodotti u/jew materjali għall-kostruzzjoni li jissodisfaw ir-rekwiżiti kollha tal-karatteristika ta’ kapaċità ta’ reazzjoni għan-nar mingħajr ħtieġa ta’ testijiet.
      
         Tabella
      
      
         Klassijiet ta’ kapaċità ta’ reazzjoni għan-nar għall-forom tal-ġibs mill-ġibsum fibruż imsaħħaħ b’fibri tas-sisal jew tal-ġuta
      
      
                  Prodott
               
               
                  Dettalji tal-prodott
               
               
                  Densità minima
                  (Kg/m3)
               
               
                  Klassi (1)
                  
               
            
                  Forom tal-ġibs mill-ġipsum fibruż
               
               
                  Prodott skont EN 13815, magħmul mill-fużjoni tal-ġibs imħallat mal-ilma u msaħħaħ b’fibri tas-sisal jew tal-ġuta mxerrdin b’mod uniformi b’rata ta’ mhux aktar minn 2,5 % bil-massa.
               
               
                  1 000 
               
               
                  A1
               
            
         (1)  Il-Klassi kif prevista fit-Tabella 1 tal-Anness tad-Deċiżjoni 2000/147/KE.